Cy gist Phelippe le grand duc de Bourgogne qui de bon los tout le monde en besoigne toutes vertus furent en la personne sans vice nul qui touche ny qui sonne au roy Franchois et guerre longuement a son honneur s'en fit l'apparsement la mort vengea du duc Jehan son feu pere si fierement que France le compere il subjuga les lorrains et barrois ceulx de Cassel et les puissans gentois a Broueshavene les angloiz desconfist dont tout Hainniau et Hollande conquist sur allemans par la chevalerie de Luxembourg acquist la seignorrie contre payens envoya telle armee qui servy Dieu et crut sa renoumee et luy mesmes volt passer en Aisye mais vieillesse le mit en maladye dont l'an LX et sept il trespassa XVme en juing a Bruges et passa apres avoir regne comme jentens duc et seigneur par XLVIII ans cy gist aussi dame tres vertueuse de Portugal Ysabel son espeuse fille de roy et du sang d'Engleterre de Castille des princes de la terre en son temps futs sur toutes renomee de sens de loz et de vertu louee et ne croit pas qui soit sue par recors l'assemblee de deux plus nobles corps cincq ans vescut apres sondit seigneur priant pour luy servant son createur or requerrons a sa pitie et grace qua leurs ames misericorde face.